AlexejDobrolubov/national_council_slovak_2010 huggingface dataset:
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

158. Toto je symptomatické pre túto vládnu koalíciu, že záujmy občanov (zaznievanie gongu) a záujmy štátu idú bokom a prvoradý je záujem jednej vládnej strany. Áno, pán minister, vždy tvrdil, že 90 hlasov sa nedá, že je to problém, že vládna koalícia nesúhlasí. Teraz to vyzerá tak, že ani samotný pán minister nemal ochotu sa v tomto dohodnúť, keď koalícia teraz predkladá zákon s deväťdesiatkou. Tento ústavný zákon, ktorý teraz ideme schváliť, tu nie je len pre nás a tento zákon tu bude ďalšie generácie. Ústavní sudcovia, ktorých na základe tohto zákona schválime, tu budú tri ďalšie volebné obdobia. Možno tu už nebude ani strana MOST, možno tu nebude ani strana SMER, ale následky tejto neodbornosti, lajdáckosti, ak nie dokonca zlých úmyslov, tak budú znášať občania Slovenska ešte dlhé, dlhé roky.
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

134. Pán kolega, nikto nespochybňuje vaše právo podať pozmeňujúci návrh, ale to, čo hovorili aj ostatní kolegovia, pozmeňujúci návrh, ktorý zásadným spôsobom mení fungovanie Ústavného súdu, podávať ako posledný v rozprave a žiadať podporu je jednoducho neprijateľné. A ja sa vás pýtam, s kým ste o tomto návrhu diskutovali, ktorých odborníkov ste konzultovali, na akých fórach máte tento váš návrh rozanalyzovaný a prediskutovaný, lebo o návrhu ministra Gála, aj keď máme k nemu výhrady, tak sme aspoň diskutovali posledné mesiace.
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

74. Ďakujem. Pán Číž, jedine, jedine, čo vás teda ospravedlňuje, je to, že vy skutočne aj veríte tomu, čo hovoríte, na rozdiel od niektorých vašich kolegov, a chcela by som vám pripomenúť, že pre naše hnutie je Ústavný súd mimoriadne dôležitá téma a už rok o tom diskutujeme. Priniesli sme aj pánovi ministrovi ix návrhov, máme aj presnú predstavu o tom, akí by mali byť kandidáti na sudcov Ústavného súdu, a doteraz ja som si myslela, že to nie je pravicová alebo ľavicová téma, že dobrý kandidát Ústavného súdu, že na ňom sa zhodne aj pravica, aj ľavica, aj liberáli, aj konzervatívci. Vy hovoríte, že vaša predstava je výrazne odlišná od tej mojej, a ja som teda bola veľmi zvedavá, aká je vaša predstava ideálneho kandidáta na Ústavný súd, ale som sa to nedozvedela, ako povedal kolega Dostál, žiadny konštruktívny návrh od vás nepadol, čo je teda škoda.
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

56. Ďakujem kolegovi Jánovi Budajovi, ktorý ukázal, prečo je problematika Ústavného súdu pre naše hnutie kľúčová. Ústavný súd rozhoduje o mimoriadne dôležitých veciach a hovorím, ak teraz my, ak táto vláda tam navolí 9 sudcov, to znamená, že 12 sudcov z 13 bude, budú sudcovia tejto vládnej koalície a strany SMER, tak to môže zablokovať všetky demokratické zmeny na Slovensku alebo všetky zmeny k efektívnosti a vymáhaní práva, ktoré chceme v budúcnosti uskutočniť. A preto by som chcela vyzvať aj ministra Gála, aby, a poslancov vládnej koalície, aby minimálne tieto pozmeňujúce návrhy, ktoré sme predložili, aby prijali.
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

46. Ďakujem. Áno, ja som od začiatku volebného, volebného obdobia vnímala, že problematika Ústavného súdu je veľmi dôležitá pre vtedajšiu ministerku spravodlivosti Luciu Žitňanskú. A bola som si viac-menej taká spokojná, že táto problematika, ktorá, hovorím, je kľúčová pre demokratický charakter štátu, je v dobrých rukách, lebo som verila, že jednoducho máme dva roky na to, aby sme zlepšili fungovanie Ústavného súdu, a ministerka sa o to bude snažiť. Následne došlo k výmene ministra, bol predložený taký návrh, ako bol predložený. Ale v tomto ja s pani Žitňanskou súhlasím, že jednoducho ústavu nemôžeme meniť preto, kvôli nejakým osobným animozitám. A ešte jednu dôležitú poznámku k osobe ústavných sudcov, hnutie Obyčajní ľudia a nezávislé osobnosti nikdy nehovorilo o tom, že tam chce svojich opozičných kandidátov. Naše hnutie aj na rokovania s pánom ministrom vždy hovorilo o tom, že chce zabezpečiť, aby tam boli čestní, schopní odborníci s čistým morálnym profilom. Toto je pre nás mimoriadne dôležité a o tomto sme vždy hovorili.
35. schôdza NR SR - 6.deň - B. popoludní
Dátum: 2018-10-23
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

34. Ďakujem. Štyri poznámky k pánovi ministrovi. Čo sa týka, pán minister sa tu rozčuľuje, že sme mu nezaslali pozmeňovacie návrhy. Tento návrh, pán minister, sme vám doniesli osobne. Tento návrh na naše rokovanie, napríklad tento konflikt záujmov na našom rokovaní sme vám osobne predložili, čiže tento návrh od nás máte už veľmi dávno. Teraz ho predkladáme ako jeden z pozmeňujúcich návrhov. Áno. Okrem toho pozmeňujúce návrhy sú na webovej stránke, predpokladám, že vy alebo váš aparát má schopnosť si teda prečítať pozmeňujúce návrhy z webovej stránky. Určite uznáte, že ústavný zákon a vládny návrh zákona sú spojené nádoby a jeden s druhým súvisia, preto som sa vyjadrovala v rozprave, v rozprave k obidvom častiam a pozmeňujúci návrh k vládnemu návrhu prednesiem, prednesiem za chvíľu. Cyklická obmena. Tak ako povedal kolega Dostál, odborné organizácie o priebežnom obmeňovaní sudcov hovoria už veľmi dlho. Vy keď hovoríte, že existovali rôzne návrhy, tak vlastne ste priznali, že neviete dosiahnuť dohodu v koalícii, a ja hovorím, že je veľkou hanbou, že na takej jednej z najdôležitejších vecí pri zmene Ústavného súdu je práve priebežná obmena. Ako je možné, že v koalícii na tom neviete, neviete dosiahnuť dohodu? Čo sa týka dohody s opozíciou. Keď sme boli, keď sme boli u vás a priniesli sme vám, to boli minimálne 4 strany návrhov, na všetko vaša odpoveď bola, nie je dohoda v koalícii, nie je dohoda v koalícii, nemôžem to akceptovať. V zásade ste nič neakceptovali, preto trvám na tom, že ak sa chcete dohodnúť, tak na dohodu sú potreb... (Prerušenie vystúpenia časomerom.)
35. schôdza NR SR - 3.deň - B. popoludní
Dátum: 2018-10-18
Poslanec: Remišová, Veronika (OĽANO)
Druh vystúpenia: Vystúpenie v rozprave

40. Pani ministerka, vy určite viete, že všetky kauzy, ktoré; Mariána Kočnera, ktoré dlhodobo boli zametané pod koberec, tak za niektoré; niektoré z nich sa znovu otvorili, vyšetrujú sa, a dokonca za jednu z nich je väzobne stíhaný pán Kočner. To znamená, že tí vyšetrovatelia pravdepodobne pochybili. Vy teda hovoríte, že za to nenesiete žiadnu zodpovednosť.
7. schôdza NR SR - 1.deň - B. popoludní
Dátum: 2016-06-30
Poslanec: Senko, Ján (SMER - SD)
Druh vystúpenia: Vystúpenie s faktickou poznámkou

92. Pán poslanec Rajtár, opäť sme nepočuli nič nové, len to, čo tu už odznelo. Boli to len slová, ktoré tu tuším boli povedané pred dvomi týždňami, a opäť zapadajú do vášho scenára, ktorý sa zrejme bude opakovať v nasledujúcom období, a myslím si, že verejnosť to postupne pochopí a odhalí tieto vaše úmysly. Pán poslanec, ale podstatné je jedno. Môžte nám povedať, či váš asistent konal na váš podnet, čo sa týka prehliadania účtov, ako zamestnanec banky? A ktoré účty si ešte pozeral? Môžte nám povedať, ešte ktoré účty si pozeral? Pretože vy hovoríte, že to bol postup vlastenectva, ospravedlňujete to. Ale toto nemôžete ospravedlňovať, pretože sa jednalo o veľmi vážny trestný čin. Ide o porušenie a myslím si, že veľmi hrubé porušenie zákona, pretože bankové tajomstvo má svoje opodstatnenie a nemalo by sa a nemôže sa stať určite politickým nástrojom a nástrojom aj politického vydierania. Určite viete veľmi dobre, že bankové tajomstvo môže prelomiť iba príslušný orgán, ktorý je zo zákona definovaný, a to je orgán činný v trestnom konaní a nie asistent poslanca, zamestnanec banky, samoúčelne a možno na príkaz svojho nadriadeného, to znamená poslanca Národnej rady Rajtára. (Potlesk.)
4. schôdza NR SR - 2.deň - A. dopoludnia
Dátum: 2016-05-18
Poslanec: Senko, Ján (SMER - SD)
Druh vystúpenia: Vystúpenie s faktickou poznámkou

65. Ďakujem za slovo. Pán poslanec, dávali ste nám za vzor pána poslanca Laurenčíka, ktorý uvádzal tento návrh zákona. Hovoril o neodôvodnených výhodách poslanca a zároveň starostu. Pán poslanec Laurenčík v rokoch 2010 až 2012 bol starostom obce Terchová a zároveň bol poslancom Národnej rady, bol poslancom Národnej rady a vykonával tieto funkcie. V tom období sa pán Andrej Slafkovský, tuším, vzdal funkcie primátora mesta Liptovský Mikuláš, takže neviem, či hovorím, ale myslím si, že ste boli vtedy starostom v Terchovej. (Reakcia z pléna.)
9. schôdza NR SR - 6.deň - A. dopoludnia
Dátum: 2016-09-13
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

22. No počuli sme veľa slov ohľadne zavedenia náhubkového rokovacieho poriadku, stačilo pritom zopakovať slová vášho predsedu, citujem, "absolútne podporujem ambíciu predsedu Národnej rady Andreja Danka urobiť konečne poriadok v parlamente s opozíciou". Toto je podstata a alfa, omega celého tohto procesu. A okrem toho tu slúži ešte ako zástupná téma na zakrytie rozkrádačiek, či už dépeháčkových alebo iných, a teraz aj na zakrytie zneužívania maloletých v zariadení prevádzkovanom ďalším vaším človekom. Je utorok ráno, my stále nevieme, či chorvátska polícia zakročila, aby izolovala deti od tých tzv. terapeutov a poskytla im lekárske vyšetrenie. My tu debatujeme o rokovacom poriadku a tie deti mohli prežiť ďalšiu noc plnú zastrašovania. Viete, fascinuje ma, ako ste v SMER-e, poslanci SMER-u precitlivení voči politickej diskusii a ako poslanec, ako môžte byť tak precitlivený na svoj vlastný komfort a úplne necitlivý k ľuďom, ktorí trpia pod váhou vašich rabovačiek a pod tou daňovou a odvodovou záťažou, z ktorých si svoje radovánky a rozkrádačky financujete. Zabúda sa tu pritom, že parlament je nadriadený vláde. Ja viem, že v SMER-e to tak nevnímate, lebo ste len bezduché hlasovacie zariadenia. Nechápete to. Nedokážete to jednoducho pochopiť, že to tak je? Lebo vašou úlohou je len stlačiť gombík. Ale parlament, mimochodom, je to od talianskeho slova parlare – rozprávať, je tu nato, aby diskutoval o všetkých problémoch v štáte, aby riešil systematické veci, aby navrhoval koncepcie, atď. ,vláda je len exekutívna moc podriadená parlamentu. Ja ani nečakám, že sa spamätáte alebo, že to pochopíte, vás treba iba politicky poraziť. (Potlesk.)
9. schôdza NR SR - 1.deň - B. popoludní
Dátum: 2016-09-06
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

197. Ďakujem za slovo. Ďakujem ti, pán kolega, za vystúpenie a za predstavenie dôvodov, prečo nebudeme hlasovať za tento návrh. Ja by som prízvukoval to, že tento návrh je naozaj dymovou clonou a Potemkinovou dedinou, pretože keď 500 zákonov sa nerešpektuje a korupcia trčí z každého šuplíka v štátnej správe, tak schválime 501. zákon, ktorý už naozaj celú tú korupciu porazí. Je to dymová clona toho, že koalícia, ktorá je skorumpovaná do špiku kosti, sa tvári, že schválením ďalšieho zákona vyrieši korupciu, alebo vôbec, že bojuje s korupciou. Samozrejme, že nebojuje. Nielenže nebojuje s korupciou, ale prenasleduje, vyslovene prenasleduje, pokiaľ je na ministerstve vnútra mafián, a to vám nevadí, tak sa deje to, že sa prenasledujú tí, ktorí objasňujú korupciu. Prenasledoval sa vyšetrovateľ toho podvodu na východe Slovenska, 80 miliónov, tam, odkiaľ je ten výraz "strapatý a Robo". Prenasledoval sa a ešte stále sa prenasleduje môj asistent za to, že v banke sa pozrel na účty, čo je jeho povinnosťou, mimochodom, podľa bankových regulácií, kontrolovať bankové transakcie. Prenasledoval sa a prenasleduje sa vyšetrovateľ, prokurátor, ktorý vyšetroval, ktorý vyšetroval Kaliňákovu korupciu, a teraz sa prenasledujú dve novinárky, ktoré o korupcii písali. Ešte aj za písanie o korupcii sú prenasledovaní novinári. Do takého štádia to dospelo. A tu sa spraví dymová clona toho, že ale veď my bojujeme proti korupcii týmto zákonom. No a tá druhá časť je teda tá, ktorú chcem prízvukovať, že sa to prenáša na ten súkromný sektor. Bolo to tu už povedané. Pokiaľ naozaj polícia a tajné služby nedokážu vypátrať zložité podvody a schránky, ako to má spraviť súkromná osoba, ako si má pýtať niekde z Krokodílích ostrovov nejaké údaje?
9. schôdza NR SR - 1.deň - B. popoludní
Dátum: 2016-09-06
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

142. No tak predovšetkým zďaleka tu teda nehovorím o nejakom jednotlivom prípade, ale táto činnosť je systematická a rozsiahla. Najviac tých prípadov je v Bratislave, ale teda vo veľkej miere napríklad aj na východe, ako bol prípad osemdesiatich miliónov, ten prípad s Robom a Strapatým a, bohužiaľ, to má systematické rysy nielen čo sa týka rozsahu, ale aj systematické rysy, čo sa týka vládnej podpory alebo podpory teda z najvyšších vládnych miest. Najviac klesal výber DPH za prvej vlády Roberta Fica a, áno, nekorigovala to krátka vláda Ivety Radičovej. A potom ste mali štyri roky vládu jednej strany, kde namiesto toho, aby sa s tým reálne niečo spravilo, s tými podvodmi s DPH, tak tie podvody ďalej pokračovali a zosystematizovali sa. Teraz podľa najnovších informácií už teda nielen ten rozsah, ale už tá systematizácia je taká, že sa vypaľujú firmy, ktoré ešte to nerobili s vládnou stranou, ale, ale namiesto toho, aby sa vyšetrili a tí ľudia odsúdili, tak sa namiesto toho vypaľujú. A vieme, že Robert Kaliňák je naďalej na svojom mieste, čo je teda pozoruhodné. Ak teda je naozaj snaha niečo vyšetriť, tak mať tam takéhoto človeka, ktorý s daňovým podvodníkom priamo obchodoval a dobre sa s ním pozná, je fascinujúci symbol alebo signál snahy riešiť daňové, daňové podvody. Neviem, čo pozitívne by som na tomto mohol vytiahnuť, pretože to, čo sa prezentuje ako boj s daňovými únikmi, je jednoducho smiešne, keď sa povie, že pár miliónov sa, alebo pár desiatok miliónov sa kvázi zle, kvázi odhalilo na nejakých daňových únikoch, a hovoríme tu o jednej miliarde rozkradnutej DPH len za jediný rok. Ďakujem za pozornosť.
9. schôdza NR SR - 1.deň - B. popoludní
Dátum: 2016-09-06
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

50. Ďakujem pánovi kolegovi Mihálovi za veľmi vecné zhrnutie aj faktov, čo sa týka teda vládneho balíčka, ktorý naozaj, ktorého cieľom je len vybrať čo najviac peňazí z vreciek daňových poplatníkov a potom tieto peniaze previesť nášmu, teda vášmu človeku a vašim, vašim ľuďom, napríklad cez rozkrádanie DPH. Chcem sa vyjadriť aj špecificky k tomuto bankovému odvodu. Takisto, takisto bola veľmi správna poznámka kolegu Zsolta Simona o tom, že z tohto bankového odvodu sa vyplácali podvedení živnostníci, podvedení oligarchom SMER-u – SD Jurajom Širokým a jeho Váhostavom. Takže tiež sa chcem spýtať, či sa takého niečo bude opakovať. No a ďalšia vec je, keď sme hovorili aj o tom, že sa tu vyberajú nejaké takého odvody a ďalšie veci, aby sa zdvihli platy a podobne, tak viete, že čo sa týka tohto bankového odvodu, tak do budúcnosti Európska únia plánuje spraviť to, že ten bankový odvod sa celý presunie na nejakú európsku úroveň a budú sa zachraňovať z peňazí, ktoré majú uložené občania Slovenska v zdravom bankovom sektore na Slovensku, sa budú zachraňovať aj choré matky našich teda pobočiek zahraničných bánk. Čiže chcel by som nejakú víziu do budúcnosti, ako tomuto buď zabrániť, alebo ako sa k tomuto budete stavať. Ďakujem.
7. schôdza NR SR - 1.deň - B. popoludní
Dátum: 2016-06-30
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

94. Ďakujem za slovo. Najprv sa chcem vyjadriť k činnostiam bánk všeobecne. Je základnou povinnosťou zamestnanca banky kontrolovať pochybné transakcie bez ohľadu na to, bez ohľadu na to, akým spôsobom sa o nich dozvedia, teda vrátane z médií. Pochybné transakcie, resp. transakcie medzi pochybnými, pochybnými osobami. Je to základná povinnosť. A podľa medzinárodných regulácií nikdy nespraví zamestnanec chybu vtedy, keď nahlási podozrivú transakciu, ktorá sa nakoniec dokonca ani neukáže ako podozrivá, ale chybu spácha alebo spraví jedine vtedy, ak niečo nenahlási, čo sa dodatočne ukáže ako podozrivé alebo teda až kriminálne. Čo sa týka teda poznámok pánov poslancov a paní poslankýň, všeobecne môžem povedať, že som proti korupcii bez ohľadu na to, kedy sa páchala. A mimochodom, Ladislav Bašternák nezačal svoju kriminálnu činnosť ani v roku 2011, ale oveľa, oveľa, oveľa skorej, a to vrátane biznisu s vratkami, s vratkami DPH. Ak tu hovoríte o roku 2011 alebo 2012, hovoríme tu iba o dvoch možno najmedializovanejších prípadoch. Tých prípadov je oveľa, oveľa, oveľa, oveľa viac, pretože tá chobotnica, ktorú tu vaše špičky, špičky strany SMER - SD budovali s malou prestávkou desať rokov, je ozrutná. Je ozrutná! A je príznačné, že nikoho zo strany SMER - SD netrápi vybudovanie takejto korupčnej a podvodníckej chobotnice, chobotnici, ktorá ovláda našu krajinu a ktorej sa musíme nevyhnutne zbaviť. (Potlesk.)
6. schôdza NR SR - 5.deň - B. popoludní
Dátum: 2016-06-21
Poslanec: Rajtár, Jozef (SaS)
Druh vystúpenia: Vystúpenie

45. Vážené dámy a vážení páni, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Výbor Národnej rady Slovenskej republiky pre financie a rozpočet a Ústavnoprávny výbor Národnej rady Slovenskej republiky. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali do 5. septembra 2016 a gestorský výbor do 6. septembra 2016. Zároveň upozorňujem, že rokovanie je zatienené tým, že na poste ministra vnútra je človek dôverne podozrivý z prepojenia s organizovaným zločinom. Pán predseda, prosím, otvorte rozpravu k uvedenému návrhu zákona.
5. schôdza NR SR - 1.deň - B. popoludní 2
Dátum: 2016-06-07
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

32. Ďakujem za slovo, teraz aj ja viem, čo to znamená "dať to na Kaliňáka". Od zavádzania až po, až po úplné klamstvá. Nebudem sa už, nebudem sa už k tomu asi ani vracať, ale je len symptomatické, je len symptomatické, že nejaké technikality sú vždy prednejšie, keď sa hovorí, keď sme teda spomínali tú kauzu výbušniny vo vaku, než minimálne ľútosť nad tým, že ste odobrili, že ste odobrili cvičenie, pri ktorom sa dáva nástražný výbušný systém do vaku nič netušiacich ľudí. Nič netušiacich ľudí. To je tá podstata, odobrenie toho školenia. Je úplne irelevantné, je úplne irelevantné, či to pes zachytil, nezachytil. Takéto cvičenie sa vôbec nemalo konať. Ďakujem.
5. schôdza NR SR - 1.deň - B. popoludní
Dátum: 2016-06-07
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

35. Ďakujem za slovo. Keď sa pozerám na tú hotovosť predo mnou, tak musím poznamenať, že v súvislosti s firmou BL 202 za ten jeden rok, kedy si uplatňovala neoprávnené nadmerné odpočty DPH, tak tá suma vykázaná nebola len 12 miliónov, ale bola štvornásobne vyššia, bolo to 48 miliónov. Takže predstavte si štvornásobne väčšiu kopu bankoviek, ako tu leží. To je ekvivalent, teda tých bytov údajne nakúpených, všetkých za ten rok a k nim odpočítaná dépeháčka celkovo v sume 8 miliónov eur. Otázka je teda, či to bol fiktívny odpočet a cieľom podnikania bolo zarobiť na DPH. Ale celková otázka je, kde Ladislav Bašternák zobral peniaze na svoje investície, keď jeho firmy boli kontinuálne extrémnym spôsobom stratové? Odkiaľ mal zdroj peňazí, či mu niekto požičal a či nejaká firma Ladislava Bašternáka vyplácala nejaké peniaze, nejaké finančné plnenie ministrovi vnútra Robertovi Kaliňákovi. Ďakujem.
5. schôdza NR SR - 1.deň - A. dopoludnia
Dátum: 2016-06-07
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

78. Rád budem reagovať. Bugár, Béla, podpredseda NR SR 79. Nech sa páči. Rajtár, Jozef, poslanec NR SR 80. Samozrejme, že ja som vyznávačom vecí alebo teda hesla "padni komu padni" a ja som dával trestné oznámenie na aj ten nadmerný odpočet z roku 2011. Je to zdokumentované na niekoľko desiatok strán. Mimochodom, šéfom daňového úradu bol ponechaný človek, ktorého, a ktorý daňový úrad je teda zodpovedný Bratislave za vyplácanie, tak tým šéfom bol človek, bol tam ponechaný človek, ktorý, ktorého tam menovala vláda Roberta Fica v roku 2006. Vyšetrovanie sa vtedy nezačalo, lebo ten daňový úrad nedal podnet na vyšetrovanie, ten daňový úrad, ktorý to pustil, že toľko, toľko k tomu. A k pánovi Hrnkovi a podobne. Myslím, že je trochu rozdiel a z môjho pohľadu veľmi veľký, či niekto si platí niečo z vlastného alebo či niekto si platí veci zo štátneho alebo zarába nejakým veľmi pochybným spôsobom a "investuje" takéto, takéto peniaze. Takže len takto stručne. Ďakujem zatiaľ.
4. schôdza NR SR - 5.deň - B. popoludní
Dátum: 2016-05-24
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

111. Ďakujem Janke Kiššovej za veľmi dôsledné vysvetlenie tohto, tohto návrhu. Je príznačné, že aj keď selektívne dotácie sú forma nejakej legálnej, legálnej korupcie, legálnej korupcie, tak vláda Roberta Fica, čo bola ešte vláda jednej strany, tak napriek tomu sa snaží od toho utiecť a dištancovať sa a jednoducho to ponechať na individuálneho ministra, aby vždy mohla povedať: sorry, on dotoval tohto, tohto oligarchu, nie my ako vláda, napriek tomu, že je to forma takpovediac teda legálnej, legálnej korupcie. Na druhej strane je takisto veľmi zaujímavé, že strana SMER, ktorá tvrdí, že vysoké dane sú správne, že vysoké dane sú správne, aj tieto dane zvyšovala, zvyšovala firemnú daň v minulom období dosť výrazne, takmer viac ako škandinávske krajiny, tak vlastne tvrdí, že pre firmy a pre podnikateľov je dobré, keď majú nulové dane, preto im odpúšťa dane, tým vybraným svojim alebo nadnárodným korporáciám odpúšťa dane a ešte im pripláca, takže im vlastne dáva negatívnu daň, negatívnu daň, keď štát vlastne platí, platí firme. Zároveň sa teda zvýšili ostatné dane, teda pre všetkých ostatných, okrem vybraných oligarchov a okrem vybraných nadnárodných korporácií. A ja som si pozeral najnovšiu štatistiku, čo sa týka živnostníkov, ktorých ste začali likvidovať v roku 2012, okamžite prakticky svojimi nariadeniami, a od toho roku, od toho roku až do roku 2015 ich ubudlo 59-tisíc. Takže selektívne ste vydotovali oligarchov, nadnárodné korporácie a zničili ste 59-tisíc samoživiteľov. Ďakujem.
4. schôdza NR SR - 5.deň - B. popoludní
Dátum: 2016-05-24
Poslanec: Rajtár, Jozef (SaS)
Druh vystúpenia: Vystúpenie s faktickou poznámkou

88. Áno, ďakujem za slovo. Ako som spomínal aj teda v prejave, tak technický stav nebrzdených vozíkov môžme kontrolovať pri priebežných kontrolách policajných hliadok v teréne, keďže nielenže teda nemajú brzdy, ale tá kontrola si nevyžaduje testovanie v špecializovaných zariadeniach. Jednoducho to, či svietia svetlá, vie skontrolovať aj policajná hliadka veľmi jednoducho, pozrie sa, či svietia, alebo či nesvietia. Takže toto naozaj nie je problém. A ešte musím povedať, že v mnohých krajinách STK, myslím, že aj v Spojených štátoch STK, niečo ako STK nie je. Jednoducho každý človek je zodpovedný sám za to, v akom stave má vozidlo, tak aby bolo pojazdné. No a keď teda túto zodpovednosť zanedbá, tak jednoducho vtedy je postihovaný. Ale je to práve na tom človeku, nie na štáte. A je to teda aj o filozofii, či som za štát, ktorý kontroluje absolútne všetko do posledného detailu, alebo či teda nechávam zodpovednosť na ľuďoch ako takých. Ďakujem za pozornosť.